CELEX: C2005/281/19
Language: el
Date: 2005-11-12 00:00:00
Title: Υπόθεση C-342/05: Προσφυγή της Επιτροπής των Ευρωπαϊκών Κοινοτήτων κατά της Φινλανδικής Δημοκρατίας, που ασκήθηκε στις 19 Σεπτεμβρίου 2005

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/10
            
         Προσφυγή της Επιτροπής των Ευρωπαϊκών Κοινοτήτων κατά της Φινλανδικής Δημοκρατίας, που ασκήθηκε στις 19 Σεπτεμβρίου 2005
   (Υπόθεση C-342/05)
   (2005/C 281/19)
   Γλώσσα διαδικασίας: η φινλανδική
   Η Επιτροπή των Ευρωπαϊκών Κοινοτήτων, εκπροσωπούμενη από τους M. van Beek και I. Koskinen, με τόπο επιδόσεων στο Λουξεμβούργο, άσκησε προσφυγή στις 19 Σεπτεμβρίου 2005 ενώπιον του Δικαστηρίου των Ευρωπαϊκών Κοινοτήτων κατά της Φινλανδικής Δημοκρατίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1)
            
            
               να αναγνωρίσει ότι η Φινλανδική Δημοκρατία, επιτρέποντας κατά κανόνα το κυνήγι του λύκου κατά παράβαση της θεσπίζουσας παρέκκλιση αρχής που περιλαμβάνεται στο άρθρο 16, παράγραφος 1, της οδηγίας 92/43/ΕΟΚ (1) του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας, παρέβη τις υποχρεώσεις που υπέχει από τα άρθρα 12, παράγραφος 1, και 16, παράγραφος 1, της οδηγίας αυτής.
            
         
               2)
            
            
               να καταδικάσει τη Φινλανδική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Το άρθρο 16 της οδηγίας 92/43/ΕΟΚ προβλέπει παρέκκλιση από το σύστημα αυστηρής προστασίας ζωικών ειδών του άρθρου 12 αυτής, οπότε πρέπει να ερμηνεύεται στενά. Το άρθρο 12, παράγραφος 1, θέτει δύο προϋποθέσεις για την εισαγωγή παρεκκλίσεων βάσει των περιπτώσεων α' έως ε'. Πρώτον, η παρέκκλιση δεν πρέπει να παραβλάπτει τη διατήρηση σε ικανοποιητική κατάσταση των πληθυσμών των συγκεκριμένων ειδών στην περιοχή της φυσικής τους κατανομής. Δεύτερον, η παρέκκλιση επιτρέπεται υπό τον όρο ότι δεν υπάρχει άλλη αποτελεσματική λύση.
   Επειδή το επίπεδο προστασίας του λύκου στη Φινλανδία δεν είναι ικανοποιητικό και επειδή υπάρχουν άλλοι εναλλακτικοί τρόποι, καθώς και επειδή οι άδειες θήρας λύκου χορηγούνται κατά κανόνα χωρίς να διαπιστώνεται δεόντως ότι αυτές έχουν κάποια σχέση με ζώα τα οποία προκαλούν σοβαρή ζημία, το κυνήγι του λύκου επιτρέπεται στη Φινλανδία σε βαθμό που υπερβαίνει τα όρια των προϋποθέσεων του άρθρου 16, παράγραφος 1, της οδηγίας 92/43/ΕΟΚ.
   
      (1)  ΕΕ L 206, σ. 7.